रूस ने नियंत्रण रेखा के पार भारत के सर्जिकल हमलों का समर्थन किया है। रूस ने कहा कि प्रत्‍येक देश को खुद की रक्षा करने का अधिकार है। रूस संयुक्‍त राष्‍ट्र की सुरक्षा परिषद के स्‍थायी देशों में पहला है जिसने भारत के इस कदम का सार्वजनिक रूप से समर्थन किया है। भारत में रूस के राजदूत एलेक्‍जेंडर एम कदाकिन ने न्‍यूज चैनल सीएनएन-न्‍यूज 18 से कहा, ”भारत में शांतिप्रद नागरिकों और सैन्‍य ठिकानों पर जब आतंकी हमला करते हैं तो यह मानवाधिकार का सबसे बड़ा उल्‍लंघन है। हम सर्जिकल स्‍ट्राइक का स्‍वागत करते हैं। प्रत्‍येक देश को अपनी रक्षा करने का अधिकार है।” उन्‍होंने साथ ही कहा कि उरी के हमलावर पाकिस्‍तान से आए थे। कदाकिन ने पाकिस्‍तान से कहा कि वह सीमा पार से हो रही आतंकी गतिविधियों पर लगाम लगाए। उन्‍होंने कहा कि उनका देश आतंकवाद से लड़ने में हमेशा से भारत के साथ है।